CELEX: 32021D0008
Language: sk
Date: 2020-12-23 00:00:00
Title: Rozhodnutie Európskeho parlamentu a Rady (EÚ) 2021/8 z 23. decembra 2020, ktorým sa Komisia poveruje hlasovať za zvýšenie schváleného základného imania Európskeho investičného fondu

7.1.2021   
               
               
                  SK
               
               
                  Úradný vestník Európskej únie
               
               
                  L 3/1
               
            
         ROZHODNUTIE EURÓPSKEHO PARLAMENTU A RADY (EÚ) 2021/8
         z 23. decembra 2020,
         ktorým sa Komisia poveruje hlasovať za zvýšenie schváleného základného imania Európskeho investičného fondu
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 173 ods. 3,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         po porade s Európskym hospodárskym a sociálnym výborom,
         konajúc v súlade s riadnym legislatívnym postupom (1),
         keďže:
         
                     (1)
                  
                  
                     Článok 5 ods. 2 stanov Európskeho investičného fondu (ďalej len „fond“) stanovuje, že schválené základné imanie fondu sa môže zvýšiť rozhodnutím valného zhromaždenia fondu (ďalej len „valné zhromaždenie“) konajúceho 85 % väčšinou odovzdaných hlasov.
                  
               
                     (2)
                  
                  
                     Vzhľadom na očakávaný dosah krízy spôsobenej ochorením COVID-19 a s cieľom prispieť k reakcii Únie a fondu na túto krízu prostredníctvom vykonávania navrhovaného nariadenia Európskeho parlamentu a Rady, ktorým sa zriaďuje Program Investujú ako súčasti viacročného finančného rámca na roky 2021 až 2027 a prostredníctvom ďalšieho rozvoja úlohy fondu pri riadení vnútroštátnych a regionálnych programov, je potrebné okamžite zvýšiť schválené základné imanie fondu o 2 870 000 000 EUR.
                  
               
                     (3)
                  
                  
                     Správna rada fondu (ďalej len „správna rada“) sa rozhodla predložiť valnému zhromaždeniu žiadosť o schválenie zvýšenia schváleného základného imania fondu o 2 870 000 000 EUR emisiou 2 870 nových akcií a o schválenie podmienok, vrátanie platieb, takéhoto zvýšenia základného imania. Ak sa schváli zvýšenie základného imania, každá nová akcia bude mať nominálnu hodnotu 1 000 000 EUR a každá upísaná akcia bude splatená do výšky 20 % jej nominálnej hodnoty. Valné zhromaždenie by mohlo požadovať zaplatenie zvyšných 80 % za podmienok stanovených v článku 7 ods. 3 stanov fondu. Všetky akcie, či už existujúce alebo novo emitované, budú mať rovnakú hodnotu a budú s nimi spojené rovnaké práva vo všetkých ohľadoch.
                  
               
                     (4)
                  
                  
                     Správna rada navrhla, aby boli novo schválené akcie k dispozícii na upisovanie počas jedného obdobia upisovania, ktoré sa začne bezprostredne po tom, ako valné zhromaždenie schváli zvýšenie základného imania, a skončí sa 30. septembra 2021. Únia sa bude môcť zúčastniť na upisovaní za podmienok stanovených v rozhodnutí valného zhromaždenia, keď nadobudne účinnosť právny akt, ktorým sa schvaľuje účasť Únie na zvýšení základného imania.
                  
               
                     (5)
                  
                  
                     Aby mohol zástupca Únie na valnom zhromaždení čo najskôr hlasovať o zvýšení základného imania, považuje sa za vhodné uplatniť výnimku z osemtýždňovej a desaťdňovej lehoty uvedených v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o Európskej únii, Zmluve o fungovaní Európskej únie a Zmluve o založení Európskeho spoločenstva pre atómovú energiu. Z rovnakého dôvodu by toto rozhodnutie malo nadobudnúť účinnosť dňom nasledujúcim po jeho uverejnení,
                  
               PRIJALI TOTO ROZHODNUTIE:
         
            Článok 1
            Komisia je oprávnená hlasovať v mene Únie na valnom zhromaždení Európskeho investičného fondu za navrhované zvýšenie schváleného základného imania fondu o 2 870 000 000 EUR.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 23. decembra 2020
            
               
                  Za Európsky parlament
               
               
                  Predseda
               
               D. M. SASSOLI
            
            
               
                  Za Radu
               
               
                  Predseda
               
               M. ROTH
            
         
         
            (1)  Pozícia Európskeho parlamentu z 15. decembra 2020 (zatiaľ neuverejnená v úradnom vestníku) a rozhodnutie Rady z 22. decembra 2020.